作者:吳西逸
標題:雙調・雁兒落過得勝令春遊
內容:人銜白玉杯，馬縱黃金轡。簾櫳燕影閒，院落鶯聲碎。酒甕浸玻璃，睡帳揭金泥。醉寫評花句，夢隨芳草池。別離，天遠書難寄。芳菲，紅殘春又歸。題情春閒芍藥瓶，塵淡菱花鏡。香消翡翠爐，扇冷犀紅柄。終日倚山屏，無意理銀箏。獨坐愁偏甚，孤眠睡不成。長更，月冷鴛衾剩。愁凝，最無情窗下燈。嘆世高陽酒更酡，慄裡詩難和。風清弦管聲，月淡珠璣唾。青鏡苦消磨，白髮盡婆娑。門外桑榆景，庭前荊棘科。蹉跎，白日空閒過。風波，浮生無奈何。春花聞杜鵑，秋月看歸燕。人情薄似雲，風景疾如箭，留下買花錢，趲入種桑園。茅苫三間廈，秧肥數頃田。床邊，放一冊冷淡淵明傳。窗前，抄幾聯清新杜甫篇。